Σχεδιάγραμμα για την ενότητα: Το κόμμα των Φιλελευθέρων
Οι εκλογές της 8ης Αυγούστου 1910
-Πριν από τις εκλογές της 8ης Αυγούστου 1910 δεν είχε συγκροτηθεί κανένα  νέο μεγάλο κόμμα που να υποστηρίζει τις μεταρρυθμίσεις που προτάθηκαν το 1909-10.
-Φορείς των νέων ιδεών υπήρξαν ανεξάρτητοι υποψήφιοι, οι οποίοι είτε κατά μόνας είτε μαζί με άλλους, σε ανεξάρτητα ψηφοδέλτια, διεκδικούσαν τις ψήφους των δυσαρεστημένων με τα παλαιά κόμματα ψηφοφόρων. 
-Αυτοί οι ανεξάρτητοι  πολιτικοί, με το γενικό σύνθημα της «ανόρθωσης», ανάλογα με την περιοχή που ήταν υποψήφιοι και τον πληθυσμό στον οποίο απευθύνονταν, εννοούσαν είτε την υλοποίηση των αιτημάτων των συντεχνιών, όπως εκφράστηκαν στα συλλαλητήρια του 1909, είτε την επίλυση του αγροτικού ζητήματος, με την παροχή γης στους ακτήμονες.
-Σε κάποιες εκλογικές περιφέρειες έθεσαν υποψηφιότητα σοσιαλιστές και για πρώτη φορά εμφανίστηκε η σοσιαλδημοκρατική «Κοινωνιολογική Εταιρεία»
-Τα παλαιά κόμματα συμμετείχαν στις εκλογές ως συνασπισμός και τελικά κέρδισαν τις περισσότερες έδρες στη Βουλή. Από τις 362 έδρες εξασφάλισαν 211, ενώ 29 έδρες κέρδισαν ανεξάρτητοι που ανήκαν στον πολιτικό χώρο των παλαιών κομμάτων και 122 ανεξάρτητοι εκσυγχρονιστές.
Η εμφάνιση του Ελευθέριου Βενιζέλου, το πολιτικό του πρόγραμμα και η ίδρυση του κόμματος των Φιλελευθέρων
-Οι εκσυγχρονιστές συσπειρώθηκαν γύρω από το πρόσωπο του κρητικού ηγέτη Ελευθέριου Βενιζέλου, ο οποίος εξελέγη χωρίς να συμμετέχει στην προεκλογική αναμέτρηση.
-Η πρώτη δημόσια εμφάνιση του Βενιζέλου ως ελλαδίτη πολιτικού έγινε στις 5 Σεπτεμβρίου 1910 με μία ομιλία στην πλατεία Συντάγματος, στην οποία έκανε προγραμματικές δηλώσεις με τις οποίες υποστήριξε μετριοπαθείς μεταρρυθμίσεις.
-Στόχευε σε εκσυγχρονισμό του πολιτικού συστήματος  με εξισορρόπηση των συμφερόντων όλων των κοινωνικών στρωμάτων.
-Βασικές θέσεις του προγράμματος του ήταν: 1) η κοινωνική γαλήνη  2)η ελάφρυνση των κατώτερων κοινωνικών στρωμάτων 3) ο εκσυγχρονισμός του κρατικού μηχανισμού με σκοπό την αποτελεσματικότερη λειτουργία του 4) και ο εκσυγχρονισμός του στρατιωτικού εξοπλισμού για την πραγματοποίηση των εθνικών διεκδικήσεων. 5) Επίσης, παρά την πίεση των οπαδών του, υποστήριξε την αναθεώρηση του υπάρχοντος συντάγματος και όχι την ψήφιση νέου 6)Πολιτειακό ζήτημα δεν έθεσε.
-Προανήγγειλε την ίδρυση ενός κόμματος αρχών, το οποίο θα ήταν φορέας των μεταρρυθμίσεων . Το κόμμα ιδρύθηκε και τυπικά στις 22 Αυγούστου 1910, από μέλη της Εθνοσυνέλευσης.
Οι εκλογές του Νοεμβρίου 1910
-Ο Βενιζέλος πήρε εντολή σχηματισμού κυβέρνησης μετά την παραίτηση της κυβέρνησης Δραγούμη στις 6 Οκτωβρίου 1910.
-Επειδή όμως αντιμετώπιζε προβλήματα με την  εξασφάλιση ψήφου εμπιστοσύνης, σε συνεννόηση με το βασιλιά Γεώργιο Α’ προχώρησε σε διάλυση της Βουλής και προκήρυξη νέων εκλογών.
-Αυτό το διάβημα αναστάτωσε τα παλαιά κόμματα  τα οποία θεωρώντας αντισυνταγματική την κίνηση του βασιλιά, αποφάσισαν να μη συμμετέχουν στις εκλογές του Νοεμβρίου 1910.
-Σε αυτές οι Φιλελεύθεροι κέρδισαν τη συντριπτική πλειονότητα των εδρών=> 307 σε σύνολο 362. Ο Βενιζέλος ήταν ελεύθερος να προχωρήσει στο μεταρρυθμιστικό του έργο.
Το Σύνταγμα του 1911
-Το πρώτο εξάμηνο του 1911 ψηφίστηκαν από τη Βουλή 53 τροποποιήσεις μη θεμελιωδών διατάξεων του Συντάγματος.
- Δεν έγιναν ριζικές αλλαγές αλλά αντίθετα ενισχύθηκε η θέση της μοναρχίας και επετράπη στο βασιλιά να συμμετάσχει στη διαδικασία της αναθεώρησης.
-Οι σπουδαιότερες τροποποιήσεις αφορούσαν 1)τη διασφάλιση της διάκρισης των εξουσιών 2) το ασυμβίβαστο μεταξύ στρατιωτικής και δημοσιοϋπαλληλικής ιδιότητας αφ’ ενός και του βουλευτικού αξιώματος αφ’ ετέρου και 3)τη μονιμοποίηση των δικαστικών και των δημοσίων υπαλλήλων
Οι νόμοι της κυβέρνησης Βενιζέλου βασιζόμενοι στο σύνταγμα του 1911
-Η κυβέρνηση Βενιζέλου ψήφισε 337 νέους νόμους οι οποίοι εισήγαγαν μεταρρυθμίσεις που αφορούσαν όλο το φάσμα του δημόσιου και ιδιωτικού βίου π.χ. α) διορισμούς δημοσίων υπαλλήλων με δημόσιους διαγωνισμούς β) καθιέρωση κανονισμών εργασίας σε βιοτεχνίες και βιομηχανίες γ) διανομή γης στη Θεσσαλία δ) αναδιοργάνωση της τοπικής αυτοδιοίκησης ε) βελτίωση της διαδικασίας απονομής της δικαιοσύνης στ)αναθεώρηση του κανονισμού της Βουλής με σκοπό να διαθέτουν οι υπουργοί περισσότερο χρόνο για κοινοβουλευτικές συζητήσεις.
Οι εκλογές του Μαρτίου 1912
-Το ρεύμα που είχε το κόμμα του Βενιζέλου φάνηκε και στις επόμενες εκλογές του Μαρτίου 1912, στις οποίες πήραν μέρος όλες οι πολιτικές δυνάμεις.  Ανέδειξε 146 βουλευτές, ενώ τα άλλα κόμματα μόνο 36.
-Σε αυτές τις εκλογές φάνηκε ότι η πλειοψηφία των ψηφοφόρων τάχθηκε υπέρ του κόμματος των Φιλελευθέρων επειδή οι καινοτομίες που είχαν εισηγηθεί γέννησαν την ελπίδα για την επίλυση σημαντικών κοινωνικών προβλημάτων.
Η δομή του βενιζελικού κόμματος
-Όσον αφορά τη δομή του βενιζελικού κόμματος αυτό ήταν σε μεγάλο βαθμό προσωποπαγές. Ο Βενιζέλος, με ισχυρή θέση στο Κοινοβούλιο και μεγάλο κύρος, είχε τα πάντα υπό τον έλεγχό του, όπως και  ο Τρικούπης.
-Οι σύνδεσμοι των Φιλελευθέρων που είχαν ιδρυθεί δεν έπαιζαν κάποιο ιδιαίτερο ρόλο στη διαμόρφωση της πολιτικής του κόμματος και δε διέφεραν σημαντικά από τις τοπικές ομάδες φίλων που σχημάτιζαν τα παραδοσιακά κόμματα.
-Το 1912 άρχισε να αναδιοργανώνεται το κόμμα με την ίδρυση Λέσχης Φιλελευθέρων στην Αθήνα και σε ορισμένες άλλες εκλογικές περιφέρειες.
-Οι βενιζελικοί είχαν πλάσει στο μυαλό τους ένα ιδεατό κόμμα, χωρίς τις μικρότητες και τις διχόνοιες της παλιάς πολιτικής ελίτ, όμως αυτό δεν είχε σχέση με την πραγματικότητα. Η ηγεσία έπρεπε αναγκαστικά να λαμβάνει υπόψη κοινωνικά και τοπικά συμφέροντα καθώς και αντιπαλότητες ανάμεσα σε στελέχη, όπως συνέβαινε και σε κάθε άλλο κόμμα.   
